Mohaukas

Mohaukas () – upė Jungtinėse Amerikos Valstijose, Niujorko valstijoje; Hadsono dešinysis, didžiausias intakas. Prasideda Onaidos apygardoje, susiliejus rytinei ir vakarinei ištakoms. Teka į pietus, toliau į rytus plačiu slėniu Katskilio kalnų pakraščiu. Įteka į Hadsoną šiauriau Trojos.

188 km ilgio Erio kanalas (dabar Niujorko valstijos kanalų sistemos dalis) iškastas lygiagrečiai upės, nuo Roumo iki žiočių, tačiau dabar mažai naudojamas, nes pačio Mohauko vaga išgilinta ir pritaikyta laivybai, įrengti šliuzai. Žemupyje šniokščia Kohozo krioklys.

Pagrindiniai miestai prie Mohauko: Roumas, Jutika, Amsterdamas, Skenektadis.

Seniau Mohauko slėniu ėjo Mohauko trasa, kuria europiečiai traukė į vakarus pro Apalačų kalnus link Didžiųjų ežerų. Šiame derlingame slėnyje gyveno irokėzų konfederacijos indėnai, tarp jų ir mohaukai, kurių vardu upė pavadinta. Patys mohaukai upę vadina Teionontatátie.

 Šaltiniai 

Kategorija:JAV upės
Kategorija:Niujorkas (valstija)